Ta̱ kuihi ni̱stjin xuꞌbo̱ nkú ma nga ja tíma jyun,
bꞌi̱ kitsúhu̱ Jesu já niꞌyakuyáha̱:
—Tjián ngabantá ján.
A̱sꞌa̱i kitsꞌínkji xu̱ta̱ nkjiu̱n ko̱ tsutsu xi tu̱ bꞌa̱ tsꞌín jahá kabꞌeya i̱ncha ngjiko̱.
Ta̱ i̱ncha kitsjennkíhi̱ kjꞌa̱í sa tsutsu.
Tu̱ ni xi kamahá,
tu̱ i̱ncha kamanehé nku ntjo̱ xi tu̱ xí ꞌyúhún,
ko̱ tꞌéhe̱n ntáchakꞌuu̱n ni xi nkjún kitsꞌíhi̱n tsutsuu̱,
nga santaha ja ma tséhé ni ntánijua xi tífasꞌehe̱n.
Tu̱nga máha Jesu,
kjife a̱stu̱n tsutsuu̱ nga kabꞌénki nku ni nintaku̱.
A̱sꞌa̱i já niꞌyakuyáha̱ ngji tsꞌínkjꞌáha̱ ko̱ bꞌa̱ kitsúhu̱:
—Ji nda̱ maestru̱,
¿á najmi nkjún tímaha ri?
¡Ja ku̱a̱yáá e̱i̱ ni̱!
A̱sꞌa̱i tsisintje̱n Jesu ko̱ ndjá kinchja̱ko̱ ntjo̱ ko̱ ntáchakꞌuu̱n nga bꞌi̱ kitsúhu̱:
—¡Tjenjyúí!
¡Tjentꞌíáhi̱!
Kitsjenjyú ntjo̱ ko̱ kisꞌe jyujyu.
A̱sꞌa̱i bꞌa̱ kitsúhu̱ já niꞌyakuyáha̱:
—¿Á bꞌa̱ nkjún tsꞌín binkjuhunnu?
¿Á najmi sꞌejihi̱nnu̱u Nti̱a̱ná?
Tu̱ xí i̱ncha kitsankjúhún jóo̱ ko̱ bꞌi̱ ngján bꞌi̱ kitsúhu̱ xinkjín:
—¿Yá nda̱ha xuꞌbi̱ nga santaha ntjo̱ ko̱ ntáchakꞌuu̱n ntꞌéꞌéhe̱n ra̱?